རི་བོ་མེད་པའི་ནུབ་ཕྱོགས་ཀྱི་གྲོང་ཁྱེར་འདི་ནས།ངས་ད་ནངས་ཡང་བསྐྱར་རི་བོ་དང་འདྲ་ཙམ་ཡོད་པའི་ས་ཕུང་དེར་འཛེགས།ཁ་སང་གི་རི་བོ་འཛེགས་རོགས་དེ་རིང་མེད་ལ།ཁ་སང་གི་དགོད་སྒྲ་དེ་དག་དེ་རིང་ཡལ་ཟིན་པས།ངའི་སེམས་པ་སྔར་བས་གྲང་ཅང་ཅང་དུ་གྱུར།རླུང་བུ་བསིལ།ལོ་མ་ལྗང་།བྱ་སྒྲོ་དཀར་པོའི་སེམས་པ་རྩྭ་ཚོམ་བཞིན་རྙོག་ཟིང་ཆེ།རླུང་བསིལ་བུ་འདི་ཇི་ལྟར་བསིལ་ཡང་།ངའི་ལུས་ལ་གྲང་ཟུག་སློང་མ་ཐུབ།ངས་རང་ཉིད་ལ་མནར་གཅོད་ཅིག་བཏང་སྟེ།ཁེར་གདུང་འདི་སེམས་ཙམ་མ་ཟད་ལུས་ཀྱིས་ཚོར་འདོད།དེར་བརྟེན།ངས་ས་ཕུང་ནས་མར་བབས་ཏེ།ལྷམ་ཕུད་རྗེས་ཟིལ་པས་ཡོངས་སུ་བརླན་པའི་རྩྭ་ལོ་ལྗང་ཁུའི་སྟེང་དུ་གོམ་པ་སྤོས།ཟིལ་པ་ཁྲུམ་ཁྲུམ་གྱི་རྩྭ་ཡི་ལོ་མ་ལྗང་ཁུ་དེ་ཚོར་རྐང་པས་རེག་མ་ཐག།རྐང་རྩེ་ནས་སྙིང་ཁ་བར་དུ་གྲང་ཟུག་གིས་ཁྱབ།ཨ་ཆུ་ཆུ་་་གྲང་ཟུག་འདི་ཧ་ཅང་ཆེ་ཡང་ཧ་ཅང་འཇམ།ཧ་ཅང་ནེམ།